LT
C 156/32
Europos Sąjungos oficialusis leidinys
2023 5 3
Paprastai jis yra neputojantis, lengvo, nelabai saldaus skonio, kuriame formuojasi aštrumo ir kartumo pusiausvyra su sausu poskoniu.
Jam būdingas stiprus obuolių aromatas ir skonis, o gaivumą lemia ryškus rūgštingumas.
Jis parduodamas kaip į butelius išpilstytas sidras arba kaip sidras, supakuotas į tinkamas talpyklas (statines arba didbutelius), skirtas parduoti gėrimų ir maitinimo įstaigose ir mažmeninei prekybai galutiniam vartotojui.
3.3.
Pašarai (taikoma tik gyvūniniams produktams) ir žaliavos (taikoma tik perdirbtiems produktams) Tradicinės „Sidra da Madeira“ gamybai naudojamos obuolių veislės yra „Barral“, „Cara-de-dama“, „Branco“, „Bico de melro“, „Da Festa“, „Domingos“, „Da Ponta do Pargo“, „Calhau“, „Focinho de rato“ ie „Vime“, o kai kuriais atvejais – kriaušės „Do Santo“ ir „Tenra de São Jorge“.
Madeiros ūkininkų šimtmečio senumo praktika dauginti šviežiam vartojimui ir (arba) sidro gamybai labiausiai tinkamų medžių ir vaisių genetinę medžiagą lėmė tai, kad vis dar auginami kitų veislių obuoliai ir kriaušės; kalbant apie obuolius, tai visų pirma „Baunesa“, „Camacha“, „Espelho“, „Parda“, „Rajada“, „Reineta Tenra da Camacha“, „Santa Isabel“, „Ázimo“, „Amarelo“, „Amargo“, „Camoesa“, „De vinho“, „Ouro“, „Pevide“, „Rajado“, „Rijo“, „Riscado“ ir „Serra“ veislių, o kalbant apie kriaušes, tai „Santa Isabel ou de Santana“, „São João“, „Curé“ ir „Pardas“ veislių kriaušės, kurios yra taip pat naudojamos, nors kiek mažiau, kaip žaliava sidrui „Sidra da Madeira“ gaminti.
Kadangi kai kurie gamintojai nuo pat pradžių siekė įvairinti savo sodus įveisdami juose šviežiam vartojimui skirtas egzotines veisles, pavyzdžiui, obuolius „Golden“, „Fuji“, „Starking“, „Royal Gala“ ir „Reineta“, taip pat kriaušes „Rocha“,, kurių daugumą saloje dar 1947 m. aptiko Vieira Natividade, šie vaisiai taip pat gali būti naudojami „Sidra da Madeira“ gamybai, jei jie yra auginami ūkyje arba išskirtinai šioje saloje.
Šių labai įvairių tradicinių obuolių ir kriaušių veislių, o kartais ir kitų šioje saloje auginamų obuolių ir kriaušių veislių, kurios gali būti daugiau ar mažiau aštraus, kartaus ar saldaus skonio, maišymas vienu ar kitu būdu lemia spalvų, aromatų ir skonių įvairovę bei gaivinantį rūgštingumą, kuriuo išsiskiria įvairių skirtingų gamintojų ir įvairiose salos vietovėse gaminamas „Sidra da Madeira“.
3.4.
Specialūs gamybos veiksmai, atliktini nustatytoje geografinėje vietovėje Visi sidro gamybos etapai – nuo žaliavos užauginimo, natūralių sulčių išspaudimo ir fermentacijos iki brandinimo ir konservavimo – vykdomi Madeiroje.
3.5.
Specialios produkto registruotu pavadinimu pjaustymo, trynimo, pakavimo ir kt. taisyklės „Sidra da Madeira“ pakavimas į mažmeninei prekybai galutiniam vartotojui skirtus butelius arba tinkamas talpyklas (statines arba didbutelius) vykdomas Madeiroje, siekiant užtikrinti, kad būtų išsaugotos specifinės šio natūralaus (kartais gazuoto) sidro spalvos, aromatai ir skonis, vengiant oksidacijos ar užteršimo, galinčio pakenkti jo juslinėms savybėms, ir siekiant užtikrinti visišką produkto atsekamumą.
3.6.
Specialios produkto, su kuriuo susijęs registruotas pavadinimas, ženklinimo taisyklės –
4.
Glaustas geografinės vietovės apibūdinimas Madeiros sala.
5.
Ryšys su geografine vietove Paraiška įregistruoti „Sidra da Madeira“ grindžiama ryšiu tarp jo spalvos, aromato ir skonio savybių bei pastebimo rūgštingumo ir įvairių tradicinių ir kitų obuolių ir kriaušių veislių vaisių, kurie yra auginami ir naudojami tik Madeiroje, derinių, ir šviežių vaisių auginimo vietovėse esančių dirvožemio ir klimato sąlygų.
Geras „Sidra da Madeira“ vardas ir jo svarba įvairiose salos, kurioje jis gaminamas, vietovėse taip pat prisideda prie šio produkto ryšio.